Juri Iwanowitsch Malentschenko

**Juri Iwanowitsch Malentschenko** (russisch: Юрий Иванович Маленченко, wetenschaplich Transliteratschoon *Jurij Ivanovič Malenčenko*; * 22. Dezember 1961 in Switlowodsk, Rebeet Kirowohrad, Ukrainische SSR, UdSSR) is en ehmalg russisch Kosmonaut vun ukraiensch Afstammen. He is de eerste Minsch, de in' Weltruum heiraadt hett. 

Malentschenko gung in Switlowodsk up de Grund- un wiederführen School. Denn hett he in  Charkow de Höhgere Militärflegerschool „Sergei Gretsewets“ besöcht, de he 1983 afslooten hett. De nächsten Johren deen he in de sowjeetsch Luftstrietkräften as Pilot un Staffelführer in dat Rebeet Odessa.

## Kosmonautenwark
In' März 1987 wurr Malentschenko in den laat-sowjeetschen Kosmonautenkader utwählt. He truck nah Moskau um un fung in' Dezember in' „Sternenstädtchen“ de Grundutbillen an, de he in' Sömmer 1989 as Testkosmonaut afsluuten dee.

Sien eerst floogspezifisches Training hett Malentschenko 1993 antreeden, as he sück för de Rull vun den tweeten Ersatzkommandanten vun Sojus TM-17 vörbereitenn dee. Dorför muss he de  Militärakademie för Ingenieure vun de Luftstrietkräfte „Prof. N. J. Schukowski“ besöken, wo he spoodriek to'n Taktischen Offizier schoolt wurr.

### Mir EO-16
Af Februar 1994 sluutend wurr Malentschenko de Sojus-TM-19-Mannschap todeelt. De Mission vun de 16. Stammbesatten mit Malentschenko un Mussabajew to de Ruumstatschoon Mir fung 1. Juli 1994 an un düer veer Maand. Anfang September führ Malentschenko de eerste manuell stüert Kopplung vun en  Progress-Frachtruumschipp dör un wenig Daag hemm de beid Mir-Ruumfahrer twee Mal de  Statschoon för tosommen elf Stünn verlaaten. As Anfang Oktober de Aflösung indrapen dee (Alexander Stepanowitsch Wiktorenko un Jelena Wladimirowna Kondakowa), harrn se den Düütschen Ulf Merbold mit an Bord. För hüm weer dat de darte Insatz. He hett een Maand lang an Bord vun de Ruumstatschoon leevt un arbeit un kehr denn mit Malentschenko un Mussabajew torüch.

In' November 1994 kreeg Malentschenko dör en Anordnung vun den dormaligen russischen Präsidenten, Boris Jelzin, de Utteknung Held der Russischen Föderation verleeht.

### STS-106
Malentschenko fung af Oktober 1998 mit dat Training för sien tweeten Ruumfloog an. STS-101 weer en Mission mit dat Space Shuttle un sull in' Harvst 1999 dörführt wurrn. Malentschenko weer as Missionsspezialist för de Crew indeelt un is dorüm in de USA nah Houston in Texas reist. In dat Fröhjohr 2000 deel de NASA de Upgaven un de Crew vun STS-101 up: STS-106 wurr de nee Mission un de dree Ruumfohrer vun de old Mission (Malentschenko, Morukow, Lu) up STS-106 sett. Dorto keemen de Kommandant Terrence Wilcutt, de Pilot Scott Douglas Altman as ok de wiedere twee Missionsspezialisten (Daniel Christopher Burbank un Richard Alan Mastracchio). Mit disse beid Missionen, de direkt nahnanner in' Afstand vun veer Maand dörführt wurrn, sull de Internatschonale Ruumstatschoon (ISS) flinker för de Upnahm vun de eerste Besatten vörbereit wurrn. Wiels disse Mission is Malentschenko in' September 2000 tosommen mit Lu an' darten Floogdag för söss Stünn utsteegen, um Kabel to verleggen un en Instrumentenutlegger to monteeren.

### ISS-Expeditschoon 7
Nahdem Malentschenko un Lu up STS-106 so effektiv tosommenarbeit harrn, hemm sück de  Verantwortlichen dorför entscheeden, dat Duo för en Langtietinsatz up de ISS intosetten. Siet Januar 2001 hemm sück de beid Ruumfohrer up ehr Floog as ISS-Expeditschoon 7 vörbereit. Mit Sojus TMA-2 sünd se Enn' April 2003 to de ISS flaagen. Oorsprünglich harr noch en Ruumfohrer (eerst Sergei Moschtschenko, denn Alexander Kaleri) to de Mannschap hörrn sullt, un all dree sullen mit STS-114 to de ISS brocht wurrn. As nah dat Unglück vun de Columbia in' Februar 2003 vörövergahnd de Space-Shuttle-Flüüg to de ISS utsett wurrn, harr man all folgen Stammbesatten up twee Personen minneseert, um Ressourcen to sporen, un weer dwungen, all Tobringerflüüg per Sojus-Rakeet maaken to laaten. Kommandant Malentschenko un Bordingenieur Lu bleeven en half Johr an Bord vun de Ruumstatschoon un sünd in' Oktober 2003 mit dat Sojus-Ruumschipp weer to de Eer torüchkehrt. 

### ISS-Expeditschoon 16
Malentschenko weer Bordingenieur vun de ISS-Expeditschoon 16, de in' Februar 2007 offiziell nömmt wurr. De Start weer an' 10. Oktober 2007 mit Sojus TMA-11. Mit an Bord weer Peggy Whitson vun de NASA un as Wetenschapsruumfohrer Sheikh Muszaphar Shukor ut Malaysia.  De Expeditschoon 16-Mannschap bestunn letztlich ut Clayton Conrad Anderson, de all up de ISS weer un af November 2007 dör Daniel Michio Tani ersett wurr, as ok Léopold Eyharts un Garrett Reisman, de eerst later to de Crew stött sünd. 

Sheikh Muszaphar Shukor is gemeensam mit de 15. Stammcrew (Fjodor Nikolajewitsch Jurtschichin un Oleg Walerjewitsch Kotow) an' 21. Oktober 2007 torüchflagen.

Malentschenk und Whitson sünd an' 19. April 2008 nah 192 Daag weer mit Sojus TMA-11 land. An Bord weer nu de Süüdkoreanerin Yi So-yeon, de mit de Aflösemannschap, bestahnd ut Sergei Alexandrowitsch Wolkow un Oleg Iwanowitsch Skripotschka, an Bord kommen weer.

### ISS-Expeditschonen 32 un 33
Malentschenko is an' 27. Juli 2009 ut dat Kosmonauten-Korps utscheeden, kehr aber an' 9. Februar 2010 weer torüch. He weer denn in de Reservemannschap för Sojus TMA-03M, de Enn'  2011 start is. An' 15. Juli 2012 is Malentschenko as Kommandant vun dat Ruumschipp Sojus TMA-05M to de ISS flagen. As he an' 17. Juli 2012 in de ISS umsteeg, weer he eerst de darte Ruumfohrer un dorvan de eerste Russe, de de Statschoon to'n veerten Mal besööken dee. He weer dor as Bordingenieur vun de ISS-Expeditschonen 32, de sück tosommensetten dee un de all dor sück uphollen Gennadi Iwanowitsch Padalka, Sergej Nikolajewitsch Rewin, Joseph Michael Acaba as ok de Mannschap vun Sojus TMA-05M) un 33, de ut Malentschenko un sien Sojus Crew as ok Kevin Anthony Ford, Oleg Wiktorowitsch Nowizki un Jewgeni Igorjewitsch Tarelkin bestunn, insett. An' 19. November 2012 kehr he tosommen mit sien Startkollegen Sunita Williams un Akihiko Hoshide up de Eer torüch.

### ISS-Expeditschonen 46 un 47
Malentschenko sien sösste Mission gung an' 15. Dezember 2015 los. As Kommandant vun dat Ruumschipp Sojus TMA-19M floog he gemeensam mit den britischen ESA-Astronauten Timothy Peake un den NASA-Astronauten Timothy Kopra to'n fievten Mal to de ISS. Dor weern se un he as Bordingenieur Liddmaat vun de ISS-Expeditschoon 46, to de ok noch Scott Joseph Kelly, Michail Borissowitsch Kornijenko un Sergej Alexandrowitsch Wolkow hörrn deen un ISS-Expeditschoon 47 (gemeensam mit Alexej Nikolajewitsch Owtschinin un Jeffrey Nels Williams). Mit Peake un Kopra kehr he an' 18. Juni 2016 to de Eer torüch. Mit dissen Floog is Malentschenko nah Sergei Krikaljow de tweet russisch Kosmonaut mit söss Ruumflüüg un de eerste Ruumfohrer, de fiev Mal to de ISS flaagen is. Buterdem hett  Malentschenko insgesamt 827&nbsp; Daag in't All verbrocht, blots Gennadi Padalka mit 878&nbsp;Daag hett noch mehr Weltruumerfohren as he.

## Tosommenfaaten

## Privates
Malentschenko is in tweet Ehe verheiraadt un hett ut disse Ehe en Dochter. Dorto hett he ut en eerst Ehe noch en Söhn. 

Wiels sien Langtietupneholt up de ISS hett Juri Malentschenko an' 10. August 2003 sein dormals 26-johrig Fru Jekaterina heiraadt. Dormit is he de eerste Minsch, de in' Weltruum heiraadt hett. Sien Fru befunn sück wiels de Hochtiet in en Höörsaal vun dat Johnson Space Centers (JSC) in Houston. Tüschen de ISS in 380 Kilometern Hööcht un dat JSC weer en Videoverbinnen schalt. Ed Lu weer Trootüüg un speel up en Keyboard den Hochtietsmarsch.

To'n 6. September 2016 is he ut den aktiven Deenst utscheeden.

## Weblenken

* NASA: Biografie (engelsch)
* spacefacts.de: Körtbiorafie
* space.kursknet.ru: Kurzbiografie (engelsch/russisch)

## Enkeld Nahwiesen